b'\n_START_ARTICLE_\nHamatas\n_START_SECTION_\nRaida\n_START_PARAGRAPH_\nHamatas buvo gyvenamas jau nuo Neolito. \xc5\xa0i gyvenviet\xc4\x97 buvo patogioje vietoje, \xc4\xafsik\xc5\xabrusi Oronto kilpoje, kas nul\xc4\x97m\xc4\x97 jos saugum\xc4\x85. Svarbus miestas Oronto sl\xc4\x97nyje \xc5\xa1iaur\xc4\x97je buvo Karkaras, o pietuose - Kade\xc5\xa1as (netoli dabartinio Homso)._NEWLINE_II t\xc5\xabkst. pr. m. e. Hamato istorija n\xc4\x97ra labai ai\xc5\xa1ki. Grei\xc4\x8diausiai \xc4\x8dia vie\xc5\xa1patavo Katnos karalyst\xc4\x97. XVI a. pr. m. e. regionas buvo prijungtas prie Hetit\xc5\xb3 imperijos. Kuomet XII a. pr. m. e. iro imperija, \xc4\x8dia susiformavo nepriklausoma Hamato valstyb\xc4\x97, kontroliavusi vis\xc4\x85 Oronto auk\xc5\xa1tup\xc4\xaf. \xc4\x8cia \xc4\xafsitvirtino aram\xc4\x97j\xc5\xb3 kalba ir aram\xc4\x97j\xc5\xb3 kilm\xc4\x97s dinastija._NEWLINE_835 m. pr. m. e. karin\xc4\x99 ekspedicij\xc4\x85 \xc4\xaf Sirij\xc4\x85 sureng\xc4\x97 Asirijos karalius \xc5\xa0almaneseras III. Tuometinis Hamato karalius Irhuleni suvienijo paj\xc4\x97gas su kitais Sirijos valstybi\xc5\xb3 karaliais (Damasku, Izraeliu ir kitais) ir sugeb\xc4\x97jo atsispirti Asirijos agresijai Karkaro m\xc5\xab\xc5\xa1yje. V\xc4\x97liau buvusi\xc5\xb3 s\xc4\x85junginink\xc5\xb3 vienyb\xc4\x97 \xc5\xbelugo, nes minimos tarpusavio kovos tarp Hamato ir Damasko._NEWLINE_743 m. pr. m. e. Hamath\xc4\x85 u\xc5\xbepuol\xc4\x97 Asirijos Tiglat-Pileseras III, ir pa\xc4\x97m\xc4\x97 miest\xc4\x85 738 m. pr. m. e. Asirijai u\xc5\xbe\xc4\x97mus Hamat\xc4\x85, daug gyventoj\xc5\xb3 buvo i\xc5\xa1\xc5\xbeudyta arba i\xc5\xa1tremta, o kra\xc5\xa1t\xc4\x85 \xc4\x97m\xc4\x97 masi\xc5\xa1kai kolonizuoti asirai. Po 720 m. pr. m. e. Hamato sukilimo, miestas buvo sudegintas, o brangenyb\xc4\x97s i\xc5\xa1ve\xc5\xbetos._NEWLINE_Hamatas v\xc4\x97liau atsigavo tik IV a. pr. m. e., kaip helenistinis miestas Epifan\xc4\x97ja.'